b"\n_START_ARTICLE_\nCombat naval de Jambel\xc3\xad\n_START_SECTION_\nEl combat\n_START_PARAGRAPH_\nEl dia 24 de juliol de 1941, cap a les 23 hores, el canoner equatori\xc3\xa0 Abd\xc3\xb3n Calder\xc3\xb3n va salpar de Guayaquil per escortar tres petites llanxes de transport (Olmedo, Daysie Edith i Pinta), que duien tropes i material cap a Puerto Bol\xc3\xadvar. Els vaixells van arribar sense incid\xc3\xa8ncies a Puerto Bol\xc3\xadvar. L'endem\xc3\xa0, cap a les 10 del mat\xc3\xad es va donar l'alarma d'incursi\xc3\xb3 a\xc3\xa8ria i el Calder\xc3\xb3n sort\xc3\xad cap al golf de Guayaquil per poder maniobrar amb m\xc3\xa9s facilitat i dirigir-se a Guayaquil. Mentrestant, el destructor peru\xc3\xa0 Almirante Villar va salpar de Zorritos amb la missi\xc3\xb3 de penetrar en aig\xc3\xbces equatorianes i dur a terme tasques de patrulla i reconeixement a la zona. Quan navegaba per la zona del canal de Jambel\xc3\xad, va albirar el Calder\xc3\xb3n. Eren les 11.15 hores._NEWLINE_El vaixell equatori\xc3\xa0 gir\xc3\xa0 cua i pos\xc3\xa0 proa cap a Puerto Bol\xc3\xadvar, mentre disparava alguns trets defensius, iniciats cap a les 11.30. L'Almirante Villar tamb\xc3\xa9 va efectuar uns quants trets mentre maniobrava en cercles per evitar aproximar-se gaire a la costa, a causa del poc coneixement de la profunditat de la zona del canal. L'intercanvi de trets dur\xc3\xa0 uns 20 minuts, fins que el Calder\xc3\xb3n es va poder ocultar entre la vegetaci\xc3\xb3 de la boca del canal de Jambel\xc3\xad.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nSegons els informes peruans, el destructor Almirante Villar va continuar sense impediments les seves operacions en aquest teatre d'operacions fins al 1r d'octubre d'aquell any, data en la qual va retornar al port del Callao. L'Abd\xc3\xb3n Calder\xc3\xb3n, per la seva banda, va patir danys en la seva caldera, en for\xc3\xa7ar les m\xc3\xa0quines durant la fugida i ocultar-se gr\xc3\xa0cies a la densa vegetaci\xc3\xb3 existent al canal de Jambel\xc3\xad i l'estran de Santa Rosa; despr\xc3\xa9s torn\xc3\xa0 a Guayaquil. _NEWLINE_Segons els informes militars equatorians, en canvi, el BAP Almirante Villar va rebre danys importants de part del BAE Abd\xc3\xb3n Calder\xc3\xb3n i va haver de ser remolcat fins al Callao pel creuer Almirante Grau, versi\xc3\xb3 que s'ha negat sempre des de les fonts peruanes. En qualsevol cas, no hi ha hagut mai proves clares que permetessin demostrar que el destructor peru\xc3\xa0 reb\xc3\xa9s impactes i result\xc3\xa9s avariat, tal com afirm\xc3\xa0 el capit\xc3\xa0 de l'Abd\xc3\xb3n Calder\xc3\xb3n, Mor\xc3\xa1n Valverde. _NEWLINE_Actualment, el canoner Abd\xc3\xb3n Calder\xc3\xb3n es pot visitar i es troba en exhibici\xc3\xb3 en un parc de Guayaquil, al costat de les instal\xc2\xb7lacions de la comand\xc3\xa0ncia de la Primera Zona Naval de l'armada de l'Equador."